ନୂଆଦିଲ୍ଲୀ ୨୭/୦୧ : ଗଣତନ୍ତ୍ର ଦିବସରେ ରାଜଧାନୀ ଦିଲ୍ଲୀରେ କୃଷକ ଆନ୍ଦୋଳନକାରୀଙ୍କ ଉତ୍ପାତ, ହିଂସା ଓ ଲାଲ କିଲ୍ଲାରେ ଧ୍ୱଜାରୋହଣକୁ ନେଇ ପୂର୍ବତନ ମୁଖ୍ୟମନ୍ତ୍ରୀ ବୀରଭଦ୍ର ସିଂହଙ୍କ ପୁଅ ଓ କଂଗ୍ରେସ ବିଧାୟକ ବିକ୍ରମାଦିତ୍ୟ ସିଂହ ବିଜେପି ସାଂସଦ ସନ୍ନି ଦେଓଲଙ୍କୁ ଟାର୍ଗେଟ କରିଛନ୍ତି।
ବିକ୍ରମାଦିତ୍ୟ ସିଂହ ମାମଲାରେ 'ଦୀପ ସିଦ୍ଧୁ' ନାମକ ବ୍ୟକ୍ତିଙ୍କ ସନ୍ନି ଦେଓଲଙ୍କ ଫଟୋ ଭାଇରାଲ ହେବାପରେ ତାଙ୍କୁ ସ୍ପଷ୍ଟୀକରଣ ମାଗିଛନ୍ତି। ସେ ସନ୍ନି ଦେଓଲଙ୍କୁ ପ୍ରଶ୍ନ କରିଛନ୍ତି ଯେ ଯେଉଁ ଦୀପ ସିଦ୍ଧୁକୁ ପ୍ରଧାନମନ୍ତ୍ରୀ ମୋଦିଙ୍କ ସହ ସାକ୍ଷାତ କରିବାକୁ ନେଇଯାଇଥିଲା ସେ କିଏ ?
ଶିମଲା ଗ୍ରାମୀଣରୁ ବିଧାୟକ ଥିବା ବିକ୍ରମାଦିତ୍ୟ ସିଂହ କହିଛନ୍ତି, ଗଣତନ୍ତ୍ର ଦିବସରେ ଦିଲ୍ଲୀରେ ଯାହାସବୁ ଘଟିଲା ତାହା ଅତ୍ୟନ୍ତ ଦୁର୍ଭାଗ୍ୟପୂର୍ଣ୍ଣ। ଦେଶର ରାଷ୍ଟ୍ରୀୟ ଧ୍ବଜାର ଅପମାନ ଦେଶର ଅପମାନ, ଏହା ବରଦାସ୍ତ କରାଯିବ ନାହିଁ। ଯେଉଁମାନେ ଏସବୁ କରିଛନ୍ତି ସେମାନଙ୍କୁ ତୁରନ୍ତ ଗିରଫ କରି ତାଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରାଯିବା ଉଚିତ।
ସେ କହିଛନ୍ତି, ଆମେ ଦେଶର କୃଷକଙ୍କ ଦାବିକୁ ସମ୍ପୂର୍ଣ ସମର୍ଥନ କରୁଛୁ। କିନ୍ତୁ ବିରୋଧ ନାଁରେ ଏହିଭଳି ହିଂସା ସୃଷ୍ଟି କରିବା ଏହି ଆନ୍ଦୋଳନ ଉପରେ ବଡ ପ୍ରଶ୍ନ ଛିଡା କରିଛି। କୃଷକ ସଂଗଠନ ଏହିଭଳି ତତ୍ତ୍ୱକୁ ଆନ୍ଦୋଳନରୁ ବାହାର ରଖିବା ଉଚିତ ନଚେତ ବିଶ୍ୱସନୀୟତା ଉପରେ ଆଙ୍ଗୁଳି ଉଠିବ। ସେ କହିଛନ୍ତି ବିଜେପି ସାଂସଦ ସ୍ପଷ୍ଟୀକରଣ ଦେବା ଉଚିତ ଯେ ଦୀପ ସିଦ୍ଧୁ କିଏ ଯିଏ ଗତକାଲିର ହିଂସା ଘଟଣାରେ ମୁଖ୍ୟ ଭୂମିକା ନେଇଥିଲେ ବୋଲି ଜଣାପଡିଛି।
